(1615) Doen dede den Tyran met groote toerustinghe ende pracht bereyden een schoone groote eedt - bed van goudt , overdeckt met rijcke geborduerde tapijten : dede oock decken veel buffetten , ende versien met goude vaten , schalen , ende veelderley silverwerc , seer constichlijcken ghesneden , oft ghedreven : daer nae gebode hij veel schoone ionghe pagien , dat sij rontom de tafel staen souden , daer Damocles aen was gheseten , bereedt om te doen het ghene dat hem ghelieven soude hun te ghebieden oft te bevelen .Daerenboven soo waren in de selve eetsaele op verscheyden steden gheleydt veel costelicke welrieckende dinghen , hoeykens van bloemkranssen , ende veel beroockingen van goeden reuck .De tafel was versien ende ghestoffeert met lieflicke ende leckere spijsen .